Roerende huldeblyke na geliefde Klofies-juffrou sterfCarin de Beer. (Foto: Facebook) Tientalle boodskappe van medelye het ingestroom na die dood van Carin de Beer, ŉ onderwyseres verbonde aan die Hoërskool Waterkloof in Pretoria. De Beer was die skool se departementshoof van fisiese wetenskappe en ŉ geliefde onderwyseres onder honderde leerlinge. Sy is Vrydag dood. ŉ Vriendin van De Beer het op Facebook geskryf sy het weens Covid-19 gesterf. “Dit is ŉ groot verlies vir Klofies en ons harte gaan uit na Carin se drie seuns en familie in hierdie moeilike tyd. Ons het nie woorde om ons hartseer te beskryf nie,” het die skool in ŉ boodskap gesê. “Mag God julle styf vashou en dra in hierdie hartseer tyd.” (Foto: Hoërskool Waterkloof/Facebook) Die skool het mense ook genooi om Saterdag ŉ blom by die skoolhek ter nagedagtenis aan De Beer neer te lê. “Jesus het een van sy grootste engele kom haal. Jy het die standaard vir ‘goeie vrou’ baie hoog gestel. Tot weersiens, my liefste moeder,” het Nicholas de Beer, een van Carin se seuns, geskryf. Leenta Grobler het De Beer as haar grootste inspirasie bestempel, asook die rede hoekom sy ŉ ingenieur geword het en in hoër onderwys werk. “Ek dink nie daar kon ŉ beter natuurwetenskap-juffrou op aarde bestaan nie en die wêreld en my lewe is ewig armer na vandag. “Sy het dalk drie seuns in die wêreld gebring, maar sy het baie meer as drie van ons grootgemaak,” lui Grobler boodskap.